پی یر موسکوانی ترک ائده‌رک بورودینو دؤیوشونو ایزله‌مک اۆچون دؤیوش گئدن اراضییه یول‌لانیر. بیر مدت مۆحاریبه شرایطین‌ده یاشادیق‌دان سوْنرا پی یرده آغیر سایکولوژی سارسینتی عمله گلیر. اینسانلارین بیر-بیرینی اؤلدورمه‌سی، اؤلومون بیر آددیم‌لیق‌دا اوْلماسی اوْنو درین دۆشونجه‌لره قرق ائدیر و بۇ واختا کیمی یاشامادیغی ینی و چوْخ قوْرخونج حیسلر یاشاماسینا سبب اوْلور. دؤیوش هر ایکی طرفین چوْخ بؤیوک – اوْردولارین محو اوْلماسی سوییه‌سین‌ده - ایتکی ورمه‌سی ایله باشا چاتیر. ناپولونون بویوک اوْردوسو قارشی‌سین‌دا دوروش گتیره بیلمک‌له، بؤیوک ایتکیلر باهاسینا اوْلسا دا، روسلار اۆستونلوک الده ائدیرلر. لاکین ایستراتژی سببلر و اوْردونون جدی ایتکیلری ایله علاقه دار اوْلاراق، دؤیوشون صاباح‌سی گونو روسلار گئری چکیلیر و فرانسه اوْردوسونون موسکویا دوغرو یولونو آچیرلار. دؤیوش‌ده اثرین ایکی اساس قهرمانی دا جدی یارالانیر. آناتول کوراگین آیاغینی ایتیریر، آندره بولکونسکی ایسه مرمی پارتلاماسی نتیجه‌سینه اؤلومجول یارالانیر. اوْنلارین هر ایکی‌سی‌نین اؤلوم خبری یاییلیر، لاکین عائله‌لرینه هئچ بیر رسمی معلومات وریلمیر.